**A testületi szerv döntései előkészítésének rendje, az állampolgári közreműködés (véleményezés) módja, eljárási szabályai, a testületi szerv üléseinek helye, ideje, továbbá nyilvánossága, döntései, ülésének jegyzőkönyvei, illetve összefoglalói; a testületi szerv szavazásának adatai, ha ezt jogszabály nem korlátozza**

Dudari Községi Önkormányzat Képviselő-testülete az önkormányzat szervezeti és működési szabályzatáról szóló 5/2014. (III.27.) önkormányzati rendeletben foglaltak alapján szükség szerint, de évente legalább 6 ülést tart. A testületi ülések ütemezését a munkaterv tartalmazza. A munkaterv összeállítása az önkormányzati képviselők, a közszolgáltatást végző szervek, illetve az önkormányzat által fenntartott költségvetési szervek vezetőinek javaslatai alapján történik. Az éves munkaterv tervezetét a jegyző készíti el és a polgármester terjeszti a képviselő-testület elé. A munkatervben meghatározott napirendekhez az előterjesztési javaslatot a munkatervben megjelölt személyek készítik elő az előterjesztő részére. Az előterjesztéseket a törvényesség biztosítása érdekében a jegyző ellenőrzi. Az előterjesztéseket a meghívóhoz mellékeltve a képviselő-testületi ülés tervezett időpontja előtt legalább 5 nappal kapják meg a képviselők, illetve a meghívottak. Fenti időpontig a meghívő az Önkormányzat honlapján és hirdetőtábláin is megjelenítésre kerül.

A meghívó tartalmazza a képviselő-testületi döntés helyére és idejére vonatkozó információkat. Az ülések rendszerint a Dudari Közös Önkormányzati Hivatal székhelyén (8416 Dudar, Rákóczi F. u. 19.) a megjelölt napon 18 órai kezdettel kerülnek megtartásra.

A képviselő-testület ülése nyilvános. A képviselő-testület zárt ülést tart önkormányzati hatósági, összeférhetetlenségi, méltatlansági, kitüntetési ügy tárgyalásakor, fegyelmi büntetés kiszabása, valamint vagyonnyilatkozattal kapcsolatos eljárás esetén, illetve az érintett kérésére választás, kinevezés, felmentés, vezetői megbízás adása, annak visszavonása, fegyelmi eljárás megindítása és állásfoglalást igénylő személyi ügy tárgyalásakor. Zárt ülést rendelhet el a képviselő-testület a vagyonával való rendelkezés esetén, továbbá az általa kiírt pályázat feltételeinek meghatározásakor, a pályázat tárgyalásakor, ha a nyilvános tárgyalás az önkormányzat vagy más érintett üzleti érdekét sértené. A zárt ülésen a képviselő-testület tagjai, a nem a képviselő-testület tagjai közül választott alpolgármester és a jegyző, aljegyző, aljegyzők, továbbá meghívása esetén a polgármesteri hivatal vagy a közös önkormányzati hivatal ügyintézője, az érintett és a szakértő vesz részt.

A napirendi javaslatról a képviselő-testület dönt, rendelet megalkotásával, vagy határozat elfogadásával. A képviselő-testület döntéseit egyszerű szótöbbséggel vagy minősített többséggel hozza.

Minősített többség kell a Mötv-ben meghatározottakon túl, következő esetekben:

a) gazdasági program elfogadása,

b) hitelfelvétel,

c) önkormányzati vagyon elidegenítése, vállalkozásba történő bevitele,

d) a képviselő-testület hatáskörének átruházása,

e) díszpolgári cím, elismerő díj adományozása, valamint

f) fegyelmi eljárás megindítása, fegyelmi büntetés kiszabása.

A javaslat elfogadásához az egyszerű többséget igénylő javaslat esetén a jelen levő önkormányzati képviselők, minősített többséget igénylő javaslat esetén az önkormányzati képviselők több mint a felének igen szavazata szükséges

Név szerinti szavazást rendelhet el polgármester a hitelfelvétel, önkormányzati vagyon elidegenítése, vállalkozásba történő bevitele, fegyelmi eljárás megindítása, fegyelmi büntetés kiszabása kapcsán meghozandó döntések esetén, amennyiben a döntéshozatalra nem titkos szavazással kerül sor. Név szerinti szavazáskor a polgármester sorolja a jelenlévő képviselők nevét. A képviselők a nevük elhangzásakor „igen” vagy „nem” kijelentéssel szavaznak.

Zárt ülésen történő döntéshozatal esetén bármely képviselő indítványozhatja a titkos szavazást, amelyről a képviselő-testület dönt. A titkos szavazás borítékba helyezett szavazólapon, külön szavazó helyiség és urna igénybevételével történik. A titkos szavazásnál a képviselő-testület által választott 3 tagú szavazatszámláló bizottság jár el.

A képviselő-testület üléseiről készült jegyzőkönyvet a Közös Önkormányzati Hivatal kijelölt munkatársa készíti elő, majd aláírást követően gondoskodik annak a Kormányhivatal felé történő elektronikus felterjesztéséről és irattárba tételéről.